ZAPISNIK 

6. sjednice Vijeća Mjesnog odbora Trnovčica,

održane 29. studenoga 2021.

u prostorijama mjesne samouprave Trnovčica, Trnovčica 2a
s početkom u 18,00 sati
NAZOČNI ČLANOVI VIJEĆA:
Ivan Matić, Ante Maretić, Matej Crnković, Mirko Gluhak, Robert Šiško, Vesna Šiško i Marija Vuković.
Predsjedava Ivan Matić, predsjednik Vijeća.

Zapisnik vodi Ante Maretić, potpredsjednik Vijeća.


Predsjednik konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 6. sjednicu Vijeća Mjesnog odbora Trnovčica.


Bez rasprave,  jednoglasno (7 „za“)  Vijeće prihvaća tekst Zapisnika 5. sjednice, održane 25. listopada 2021., bez izmjena.

Predsjednik daje na glasovanje dnevni red koji je upućen uz poziv za 6. sjednicu Vijeća Mjesnog odbora Trnovčica, s nadopunom jedne točke dnevnog reda, nakon čega je predloženi dnevni red, jednoglasno prihvaćen (7 „za“) i glasi:

DNEVNI RED

1. Prijedlog Zaključka o izmjeni Financijskog plana Mjesnog odbora Trnovčica za 2021.

- donošenje zaključka

2. Zahtjev nogometnog kluba Trnovčica za postavljanje pokretne naprave – donošenje

zaključka

3. Prijedlog sanacije udarnih rupa na području Mjesnog odbora Trnovčica – donošenje

zaključka
4. Rješavanje problema prebrze vožnje i odvijanja prometa vozila i kretanja pješaka u cijeloj duljini Ulice Ivana Zovka, odnosno izrada cjelovitog stručnog prometnog rješenja koje će osigurati veću sigurnost sudionika u prometu kroz navedenu ulicu – donošenje zaključka
5. Pitanja, prijedlozi i obavijesti.
Ad 1.
Prijedlog Zaključka o izmjeni Financijskog plana Mjesnog odbora Trnovčica za 2021.
Predsjednik usmeno informira članove Vijeća o predmetu rasprave i odlučivanja.

U raspravi sudjeluju svi nazočni članovi Vijeća.

Vijeće jednoglasno (7 „za“) donosi 

ZAKLJUČAK 
Vijeće Mjesnog odbora Trnovčica prihvaća Zaključak o izmjeni financijskog plana Mjesnog odbora Trnovčica za 2021.
Ad 2. Zahtjev nogometnog kluba Trnovčica za postavljanje pokretne naprave
Predsjednik uvodno obrazlaže temu.

Svi članovi sudjeluju u raspravi.

Vijeće jednoglasno  (7 „za“) donosi

ZAKLJUČAK

Vijeće iskazuje pozitivno mišljenje o zahtjevu nogometnog kluba Trnovčica za postavljanje pokretne naprave onako kako je to navedeno u podnesku istoga naslova Vijeću gradske četvrti Gornja Dubrava od 15. studenoga 2021. godine.
Ad 3. Prijedlog sanacije udarnih rupa na području Mjesnog odbora Trnovčica
Predsjednik uvodno obrazlaže temu.

Svi članovi sudjeluju u raspravi.

Vijeće jednoglasno  (7 „za“) donosi

ZAKLJUČAK
Predlaže se sanacija udarnih rupa, koje uključuju i ulegnuća na kolniku na području Mjesnog odbora Trnovčica i to na kolniku Ulice Trnovčica, poglavito ispred kućnog broja 14.

Ad 4.
Rješavanje problema prebrze vožnje i odvijanja prometa vozila i kretanja pješaka u cijeloj duljini Ulice Ivana Zovka, odnosno izrada cjelovitog stručnog prometnog rješenja koje će osigurati veću sigurnost sudionika u prometu kroz cijelu navedenu ulicu
Predsjednik uvodno obrazlaže temu.

Svi članovi sudjeluju u raspravi.

Vijeće jednoglasno  (7 „za“) donosi

ZAKLJUČAK

I. Nastavno na dopis Gradskog ureda za prostorno uređenje, izgradnju grada, graditeljstvo, komunalne poslove i promet Grada Zagreba, KLASA: 340-08/21-002/797, URBROJ: 251-13-41-1/002-21-3 od 21. srpnja 2021. godine, povodom kojeg je Vijeće Mjesnog odbora Trnovčica iskazalo svojim Zaključkom od 24. kolovoza 2021. godine, mišljenje na način da je bilo za iscrtavanje pješačkih prijelaza na predloženim lokacijama u Ulici Ivana Zovka, ali je bilo protiv podizanja uzdignutih ploha u navedenoj ulici na način kako je to bilo predloženo u priloženoj skici izrađenoj od navedenog gradskog ureda. Slijedom dojava građana koji žive u navedenoj ulici postoji velika opasnost za život i zdravlje sudionika u prometu, posebice najranjivije kategorije pješaka, a to su školska i predškolska djeca i starije osobe. Stoga ovo Vijeće traži da Gradski ured za prostorno uređenje, izgradnju grada, graditeljstvo, komunalne poslove i promet Grada Zagreba, izradi novo prometno rješenje koje će uključivati i uzdignute plohe, ali ne na pozicijama kako je to bilo predloženo u navedenom dopisu od 21. srpnja 2021. godine, kada su uzdignute plohe bile planirane na samim dodirima Ulice Ivana Zovka s bočnim ulicama (na samim zavojima), nego da se prema prijedlogu stručnjaka planira izrada uzdignutih ploha koje presjecaju Ulicu Ivana Zovka na pozicijama koje ne ometaju promet iz bočnih ulica, ali istovremeno onemogućuju razvijanje velike brzine vozila koji mogu ugroziti živote i zdravlje najmlađih, odnosno drugih ugroženih skupina sudionika u prometu. Stoga pozivamo stručne službe nadležnog gradskog ureda da izrade novo cjelovito stručno rješenje, koje će uključivati rješavanje problema prebrze vožnje i odvijanja prometa vozila, kako prometa u kretanju tako i prometa u stajanju (nepropisno parkirana i zaustavljena vozila), kako bi se na taj način osigurala sigurnost svih sudionika u prometu, a poglavito onih najmlađih pješaka uzduž cijele Ulice Ivana Zovka.
II. Napominjemo kako je Vijeće Mjesnog odbora na svojoj 5. sjednici održanoj 25. listopada 2021. godine, donijelo zaključak u kojem tražirješavanje problema prometa u stajanju, koje uključuje postavljanje prometnih znakova zabrane zaustavljanja i parkiranja te postavljanje zaštitnih prometnih stupića u Ulici Ivana Zovka i to sa zapadne strane navedene ulice, kako bi se onemogućilo parkiranje vozila. U istom zaključku Vijeće Mjesnog odbora Trnovčica je navelo kako je potrebno intenzivirati aktivnosti vezane uz izgradnju parkirališnih mjesta na istočnoj strani Ulice Ivana Zovka, kako je to i planirano u višegodišnjim članovima malih komunalnih akcija Mjesnog odbora Trnovčica, kako bi se izgradnjom navedenih parkirališnih mjesta riješio problem prometa u stajanju, odnosno vozila parkiranih s istočne i zapadne strane navedene ulice i na taj način preveniralo stradavanje sudionika u prometu, poglavito stradavanja predškolske i školske djece. Napominjemo, kako navedeni zaključak još uvijek nije realiziran.
Ad. 5. Pitanja, prijedlozi i obavijesti

Vijećnik Mirko Gluhak je podnio usmeno izvješće vijećnicama i vijećnicima Vijeća Mjesnog odbora Trnovčica o problematici raspravljanoj na 3. sjednici Koordinacije predsjednika Vijeća Gradske četvrti Gornja Dubrava s predsjednicima vijeća mjesnih odbora s područja iste gradske četvrti, na kojoj je vijećnik Mirko Gluhak sudjelovao kao predstavnik vijeća Mjesnog odbora Trnovčica.

Nije bilo dodatnih pitanja, prijedloga i obavijesti te je stoga predsjednik Vijeća zaključio sjednicu.

Završeno u 19,00 sati.

Zapisničar: Ante Maretić

KLASA: 026-02/21-002/2154

URBROJ: 251-06-11-515-21-2
Zagreb, 29. studenoga 2021.

